गल्ला मंडी व्यापार संघ के तत्वावधान में करीब चार दिन पूर्व विगत वर्षों की तरह इस बार भी दीवाली पर्व के चलते चार से नौ नवंबर तक मंडी बंद का निर्णय लिया गया था, जो व्यापारियों स्वीकार करते हुए उक्त एजेंडे के तहत मंडी बंद रखने का निर्णय लिया गया था। इसी के चलते धनतेरस के दिन सोमवार को भी गल्ला मंडी बंद रखकर व्यापारी अपनी दुकानों की साफ-सफाई व पुताई एवं अन्य घरेलू कार्यों में व्यस्त रहे। लेकिन कई ग्रामों से किसान मंडी बंद होने के बाद भी सोमवार की दोपहर में गल्ला मंडी अपनी खरीफ की पैदावार की जिंस लेकर पहुंच गए, लेकिन यहां मंडी बंद मिलने पर कुछ किसान आक्रोशित हो गए और दोपहर करीब दो बजे के बाद मंडी खोलने के लिए जाम लगा दिया। यह जानकारी मिलने पर मंडी प्रशासन के अधिकारी, एसडीएम सदर घनश्याम वर्मा, सीओ सिटी हिमांशु गौरव पुलिस फोर्स के साथ मौके पर पहुंच गए और जाम खुलवाने का प्रयास किया, लेकिन किसान नहीं माने और मंडी खोले जाने की मांग करते रहे। इसके बाद जिला प्रशासन और मंडी प्रशासन के अधिकारियों ने किसान व व्यापारियों से वार्ता की, जिस पर निर्णय लिया गया कि जो व्यापारी मंगलवार को दुकानें खोलना चाहे, वह अपनी दुकानें खोलकर किसानों से माल खरीद सकेगा। इसके बाद किसी प्रकार किसान माने और करीब डेढ़ घंटे बाद जाम खुलवाया जा सके।